Imtella' Awwissu 10, 2021 Il-Gvernatur ta' New York Andrew Cuomo rriżenja wara li inkjesta ikkonkludiet li huwa ta fastidju sesswali lil diversi nisa. "L-aħjar mod kif nista' ngħin bħalissa huwa li nirriżenja u nħalli lill-gvern jiggverna", huwa qal waqt li kien qed iħabbar ir-riżenja tiegħu. L-inkjesta kkonkludiet li Cuomo, ta' 63 sena, ta fastidju lil 11-il mara fosthom impjegati tal-Gvern Amerikan. Tmienja minn dawn in-nisa qalu li għaddilhom kummenti sessisti, sebgħa qalu li messhom b'mod indiċenti waqt li erbgħa qalu li bieshom kontra r-rieda tagħhom. Għalkemm Cuomo qed jiċħad dan huwa ammetta li l-allegazzjonijiet affettwaw ir-relazzjoni ma' uliedu bniet. Ir-riżenja tiegħu tidħol fis-seħħ 14-il jum ieħor bil-poter imbagħad jiġi trasferit lill-Logutenent Gvernatur Kathy Hochul.